**`ΟΡΟΙ ΣΥΜΜΕΤΟΧΗΣ**

**1.** Η Τράπεζα Πειραιώς Α.Ε. (εφεξής η «**Τράπεζα**»), με έδρα την Αθήνα, οδός Αμερικής αρ. 4, διοργανώνει ενέργεια (εφεξής η «**Ενέργεια**»), στην οποία μπορούν να συμμετάσχουν επιλεγμένοι κάτοχοι προσωπικών **κύριων** πιστωτικών καρτών, εκδόσεως της Τράπεζας Πειραιώς, (εφεξής η/οι «**Κάρτα/ες**»), οι οποίοι επελέγησαν με συγκεκριμένα κριτήρια και ενημερώθηκαν για την Ενέργεια μέσω SMS από την Τράπεζα (εφεξής «**ο Κάτοχος/ οι Κάτοχοι**») και οι οποίοι επιπροσθέτως πληρούν τις προϋποθέσεις του Όρου 2 (εφεξής «**ο Συμμετέχων ή οι Συμμετέχοντες**»). Από την Ενέργεια εξαιρούνται ρητά όλοι οι απασχολούμενοι με σχέση έμμισθης εντολής ή εξαρτημένης εργασίας στην Τράπεζα, καθώς και τις συνδεδεμένες με αυτήν επιχειρήσεις. Επίσης από την Ενέργεια εξαιρούνται οι πρόσθετες πιστωτικές κάρτες των κύριων κατόχων.

**2.** Για τη συμμετοχή στην Ενέργεια οι Κάτοχοι θα πρέπει, κατά το χρονικό διάστημα που θα διαρκέσει το δικαίωμα συμμετοχής τους σε αυτή, δηλαδή από 19/11/2021 έως και 31/12/2021 (εφεξής η «**Διάρκεια Συμμετοχής**»), να πληρούν σωρευτικά τις ακόλουθες προϋποθέσεις συμμετοχής:

α) να είναι ενήλικες, β) να έχουν πλήρη δικαιοπρακτική ικανότητα, γ) να είναι μόνιμοι κάτοικοι Ελλάδος, δ) η Κάρτα τους να είναι σε ισχύ, να μην έχει ακυρωθεί, υπό την επιφύλαξη όσων ορίζονται κατωτέρω για την ακύρωση λόγω κλοπής ή απώλειας – τόσο κατά τη Διάρκεια Συμμετοχής όσο κατά τον χρόνο απόδοσης του Δώρου, ως αυτό ορίζεται στον όρο 6 ε) ο λογαριασμός της Κάρτας να μην παρουσιάζει καθυστέρηση πληρωμών πάνω από τριάντα (30) ημέρες κατά την ημερομηνία λήξης της Διάρκειας Συμμετοχής στ) να έχουν πραγματοποιήσει μία ή και περισσότερες συναλλαγές συνολικής αξίας από 100€ και άνω κατά τη Διάρκεια Συμμετοχής, με τη χρήση Κάρτας, σε επιχειρήσεις που δραστηριοποιούνται στην Ελλάδα ή στο εξωτερικό, και δέχονται πληρωμές με Κάρτα και η συναλλαγή αυτή να έχει εκκαθαριστεί και καταγραφεί στα λογιστικά βιβλία της Τράπεζας μέχρι και τις 5/01/2022.

Αγορές που πραγματοποιούνται σε άτοκες δόσεις θα υπολογίζονται στο σύνολο ως μία συναλλαγή, εφόσον η αρχική συναλλαγή πραγματοποιηθεί κατά τη Διάρκεια Συμμετοχής, δηλαδή από 19/11/2021 έως και 31/12/2021 και εκκαθαριστεί και καταγραφεί στα λογιστικά βιβλία της Τράπεζας μέχρι και τις 5/1/2022.

**3.** Οι Κάτοχοι ενημερώνονται προσωπικά για το δικαίωμα συμμετοχής τους στην Ενέργεια και για τους όρους αυτής, μέσω VIBER και SMS στους τηλεφωνικούς αριθμούς που έχουν δηλώσει ή με οποιονδήποτε άλλο τρόπο και μέσο επιλέξει η Τράπεζα. Όσοι εξ αυτών δεν επιθυμούν να λάβουν μέρος στην Ενέργεια, μπορούν να το δηλώνουν, έως και πέντε (5) εργάσιμες ημέρες πριν από τη λήξη της Διάρκειας Συμμετοχής, προφορικά, μέσω του Κέντρου Εξυπηρέτησης Πελατών στο 210 3288000.

**4.** Ως συναλλαγές που δεν λαμβάνονται υπόψη για τη συμμετοχή στην Ενέργεια, θεωρούνται: οι αγορές συνολικής αξίας έως €99.99 κατά τη Διάρκεια Συμμετοχής, οι πληρωμές του λογαριασμού της Κάρτας, οι αναλήψεις μετρητών, οι μεταφορές υπολοίπου, οι χρεώσεις της ετήσιας συνδρομής, οι τόκοι, οι χρεώσεις υπέρβασης ορίου, οι συναλλαγές που πραγματοποιούνται σε επιχειρήσεις τυχερών παιγνίων, χρεώσεις λοιπών εξόδων και κάθε είδους πιστώσεις σε αυτήν.

**5**. Οι συναλλαγές με την Κάρτα, που θα πραγματοποιηθούν εντός της Διάρκειας Συμμετοχής, εφόσον για οποιοδήποτε λόγο αντιλογισθούν ή ακυρωθούν, ή αμφισβητηθούν από τον Κάτοχο με δήλωσή του λόγω απώλειας ή κλοπής της Κάρτας, με επικοινωνία του Κατόχου με την Τράπεζα, κατά την οποία θα δηλώσει την απώλεια ή την κλοπή και εφόσον ακυρωθεί η Κάρτα, εντός της ίδιας περιόδου και μέχρι την απόδοση του Δώρου, ως αυτό ορίζεται στον όρο 6, δεν συμμετέχουν στην Ενέργεια.

**6.** Οι Κάτοχοι που πληρούν τις προϋποθέσεις του όρου 2 και θα συμμετάσχουν εν τέλει στην Ενέργεια (« **ο Συμμετέχων ή οι Συμμετέχοντες**»), κερδίζουν επιστροφή ποσού είκοσι ευρώ (€20) (εφεξής «**Δώρο**»). Η απόδοση του Δώρου θα πραγματοποιείται εφάπαξ, με πίστωση στο λογαριασμό της προαναφερθείσας Κάρτας, αμέσως μετά τη λήξη της Ενέργειας.

**7.** Ο κάθε Κάτοχος θα ενημερωθεί για το άνω Δώρο, μέσω του αντιγράφου μηνιαίου λογαριασμού της Πιστωτικής του Κάρτας (statement), που θα εκδοθεί τον πρώτο μήνα μετά τη λήξη της Ενέργειας, ή τηλεφωνικά, στους τηλεφωνικούς αριθμούς που έχει δηλώσει στην Τράπεζα ή μέσω της πλατφόρμας ηλεκτρονικής τραπεζικής Winbank Web Banking ή μέσω Viber και SMS στον τηλεφωνικό αριθμό που έχει δηλώσει ή με οποιονδήποτε άλλο πρόσφορο τρόπο επιλογής της Τράπεζας.

**7.1** Κατά τη διαδικασία πίστωσης του ποσού του Δώρου η Τράπεζα δικαιούται να προβαίνει σε εξακρίβωση των στοιχείων του Κατόχου, σύμφωνα με τα τηρούμενα στα συστήματά της στοιχεία.

**7.2** Συμφωνείται ότι, η απόδοση του κατά τα προβλεπόμενα στον όρο 6 Δώρου με πίστωση στο λογαριασμό της Κάρτας του Κατόχου συνεπάγεται αυτομάτως την πλήρη και ολοσχερή εκπλήρωση της υποχρέωσης της Τράπεζας έναντι του Κατόχου στο πλαίσιο της Ενέργειας.

**7.3** Το Δώρο θα πρέπει να έχει αποδοθεί, με την πίστωσή του στον λογαριασμό της Κάρτας του Κατόχου, πριν τη με οποιοδήποτε τρόπο ακύρωση της Κάρτας (π.χ. λόγω καταγγελίας σύμβασης κάρτας). Σε περίπτωση που δεν έχει αποδοθεί μέχρι τότε, δεν θα οφείλεται.

**7.4** Το Δώρο που κερδίζουν οι Κάτοχοι στο πλαίσιο της Ενέργειας δεν αποδίδεται σε μετρητά αλλά μόνο με πίστωση στο λογαριασμό της Κάρτας του Κατόχου.

**8.** Η αποδοχή των όρων συμμετοχής της Ενέργειας αποτελεί αναγκαία προϋπόθεση για τη συμμετοχή στην Ενέργεια και την απόδοση του Δώρου στο πλαίσιο της Ενέργειας. Η συμμετοχή των συναλλασσόμενων στην Ενέργεια συνεπάγεται την ανεπιφύλακτη αποδοχή των παρόντων όρων.

**9.** Οι Κάτοχοι αποδέχονται ότι τα δεδομένα τους προσωπικού χαρακτήρα που θα περιέλθουν νόμιμα στην Τράπεζα στο πλαίσιο της Ενέργειας , θα αποτελέσουν αντικείμενο επεξεργασίας από την Τράπεζα αποκλειστικά και μόνο για το σκοπό της Ενέργειας. Όσον αφορά στα δικαιώματα των υποκειμένων των δεδομένων προσωπικού χαρακτήρα έναντι της Τράπεζας ως Υπεύθυνου Επεξεργασίας ισχύουν τα ειδικότερα αναφερόμενα στο ενημερωτικό έντυπο «Ενημέρωση για την Επεξεργασία Δεδομένων Προσωπικού Χαρακτήρα», το οποίο είναι αναρτημένο στην ιστοσελίδα της Τράπεζας [www.piraeusbank.gr](http://www.piraeusbank.gr) και αποτελεί αναπόσπαστο μέρος των όρων της Ενέργειας.

**10.** Η Τράπεζα διατηρεί το δικαίωμα να ανακαλέσει ή να ακυρώσει την Ενέργεια για σπουδαίο λόγο ή για λόγους ανωτέρας βίας ή να μεταβάλει οποιονδήποτε όρο της Ενέργειας οποτεδήποτε, εφόσον αυτό απαιτείται, κατά την εύλογη κρίση της. Σε κάθε τέτοια περίπτωση, η Τράπεζα θα δημοσιεύσει τις μεταβολές αυτές με κάθε πρόσφορο μέσο, περιλαμβανομένης και της ανακοίνωσης δια του έντυπου ή ηλεκτρονικού τύπου. Σε κάθε τέτοια περίπτωση οι συμμετέχοντες στην Ενέργεια δεν αποκτούν για το λόγο αυτό κανένα δικαίωμα για αποζημίωση, ούτε έχουν κάποια άλλη αξίωση από την Τράπεζα.

**11.** Οι ανωτέρω όροι διέπονται από το Ελληνικό Δίκαιο. Για κάθε διαφορά ήθελε ανακύψει ως προς την ερμηνεία ή την εφαρμογή των ανωτέρω όρων, αρμόδια να επιληφθούν ορίζονται και τα Δικαστήρια Αθηνών.